**DĖL BUTO PIRKIMO ROKIŠKIO RAJONO SAVIVALDYBĖS SOCIALINIO BŪSTO FONDUI PLĖTOTI ĮGYVENDINANT PROJEKTĄ „SOCIALINIO BŪSTO FONDO PLĖTRA ROKIŠKIO RAJONO SAVIVALDYBĖJE“**

# 2019 m. gruodžio 20 d. Nr. TS-

# Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 31 punktu, Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036 ,,Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“, Lietuvos Respublikos civilinio kodekso 6.393 straipsnio 1 dalimi, Rokiškio rajono savivaldybės tarybos 2015 m. gruodžio 18 d. sprendimu Nr. TS-242 „Dėl pritarimo teikti projekto paraišką ir dalinio jo finansavimo“ ir Rokiškio rajono savivaldybės vardu sudaromų sutarčių pasirašymo tvarkos aprašu, patvirtintu 2019 m. balandžio 26 d. Rokiškio rajono savivaldybės tarybos sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“ bei atsižvelgdama į Rokiškio rajono savivaldybės administracijos butų pirkimo komisijos 2019 m. gruodžio 11 d. protokolu Nr. 28, Rokiškio rajono savivaldybės taryba nusprendžia:

1. Pirkti savivaldybės nuosavybėn socialinio būsto fondo plėtrai 54,23 kv. m bendro ploto dviejų kambarių butą, unikalus Nr. (*duomenys neskelbiami*), esantį Tekstilininkų g. 15A, Juodupės miestelyje, už suderėtą kainą – 3 940,00 Eur (tris tūkstančius devynis šimtus keturiasdešimt eurų).

2. Įgalioti Rokiškio rajono savivaldybės administracijos direktorių pasirašyti šio sprendimo 1 punkte nurodyto turto pirkimo-pardavimo sutartį.

3. Įregistravus Rokiškio rajono savivaldybės vardu 1 punkte nurodytą turtą Nekilnojamojo turto registre perduoti jį valdyti, naudoti ir disponuoti juo patikėjimo teise Rokiškio rajono savivaldybės administracijai.

Sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Ernesta Jančienė

Rokiškio rajono savivaldybės tarybai

**SPRENDIMO PROJEKTO „DĖL BUTO PIRKIMO ROKIŠKIO RAJONO SAVIVALDYBĖS SOCIALINIO BŪSTO FONDUI PLĖTOTI ĮGYVENDINANT PROJEKTĄ „SOCIALINIO BŪSTO FONDO PLĖTRA ROKIŠKIO RAJONO SAVIVALDYBĖJE“ AIŠKINAMASIS RAŠTAS**

2019-12-11

**Parengto sprendimo projekto tikslai ir uždaviniai.**

Lietuvos Respublikos socialinės apsaugos ir darbo ministerija vykdo 2014-2020 metų Europos Sąjungos struktūrinių fondų investicijų veiksmų programą pagal 8 prioriteto „Socialinės įtraukties didinimas ir kova su skurdu“ 08.1.2.-CPVA-R-408 priemonę „Socialinio būsto fondo plėtra“. Pagal šią priemonę Rokiškio rajono savivaldybės administracija nuo 2016 m. rudens įgyvendina projektą „Socialinio būsto fondo plėtra Rokiškio rajono savivaldybėje“ Nr. 08.1.2-CPVA-R-408-51-0003, prisidėdama prie projekto finansavimo ne mažiau kaip 15 proc. visų tinkamų finansuoti projekto išlaidų. 2018 m. sausio 1 d. įsigaliojus Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašui teikiant mokėjimo prašymus Europos Sąjungos finansiniai paramai gauti, reikalingas Rokiškio rajono savivaldybės tarybos pritarimas dėl butų pirkimo, kuris bus pateiktas įgyvendinančiai institucijai kartu su kitais dokumentais dėl nekilnojamojo turto įsigijimo didinant Socialinio būsto fondą Rokiškio rajono savivaldybėje.

**Teisinis reglamentavimas.**

Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašas, patvirtintas Lietuvos Respublikos Vyriausybės 2017 m. gruodžio 13 d. nutarimu Nr. 1036 ,,Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo ir Rokiškio rajono savivaldybės tarybos 2015 m. gruodžio 18 d. sprendimas Nr. TS-242 „Dėl pritarimo teikti projekto paraišką ir dalinio jo finansavimo“.

**Sprendimo projekto esmė.**

Projekto tikslas – sumažinti Rokiškio rajono savivaldybės finansinę naštą ir padidinti socialinio būsto fondą, siekiant išplėsti galimybes apsirūpinti būstu asmenims ir šeimoms, turintiems teisę į socialinio būsto nuomą.

Projekto uždaviniai – projekto įgyvendinimo laikotarpiu įsigyti 20 butų (Rokiškio mieste 5 vieno kambario, 10 dviejų kambarių ir 1 trijų kambarių; Juodupės miestelyje 1 vieno kambario ir 1 dviejų kambarių; Obelių mieste 1 vieno kambario ir 1 trijų kambarių).

Projekto vertė – 350 182,66 Eur (ES parama – 297 655,26 Eur, savivaldybės biudžeto lėšos – 52 527,40 Eur ).

Asmenų (šeimų), laukiančių nuomotis socialinį būstą Rokiškio rajono savivaldybės eilėje, skaičiaus augimas yra daug spartesnis nei socialinio būsto fondo plėtra. 2019 m. gruodžio 4 d. duomenimis, iš viso yra įrašyta 30 šeimų ir 31asmenys.

Iki šiol pagal projektą įsigyti 10 butų: Rokiškio miete 3 vieno kambario, 5 dviejų kambarių ir 1 trijų kambarių butai bei Obelių mieste 1 trijų kambarių butas. Dar reikia nupirkti 10 butų.

2019 m. spalio 18 d. paskelbus dvidešimt devintą pirkimą spaudoje, savivaldybės interneto svetainėje iki 2018 m. lapkričio 4 d. buvo gautas pasiūlymas, kuris atitiko pateiktas pirkimo sąlygas:

54,23 kv. m bendro ploto dviejų kambarių butas, unikalus Nr. (*duomenys neskelbiami*), esantis Tekstilininkų g. 15A, Juodupės mstl. Pagal turto vertintojo ataskaitą Nr. 19111557 šis butas įvertintas 4 000,00 eurų. Butų pirkimo komisijai pravedus derybas su pardavėju, nustatyta galutinė pirkimo suma yra 3 950,00 Eur.

Vadovaujantis Civilinio kodekso 6.393 straipsnio 1 dalimi, Nekilnojamojo daikto pirkimo-pardavimo sutartis turi būti notarinės formos, išskyrus bankroto proceso metu sudaromas nekilnojamojo daikto pirkimo-pardavimo sutartis, todėl atsižvelgus į Rokiškio rajono savivaldybės tarybos 2019 m. balandžio 26 d. sprendimu Nr. TS-109 patvirtintoRokiškio rajono savivaldybės vardu sudaromų sutarčių pasirašymo tvarkos aprašo 3.8 punktą, savivaldybės tarybai neteikiamas nekilnojamojo turto pirkimo-pardavimo sutarties projektas.

**Galimos pasekmės, priėmus siūlomą tarybos sprendimo projektą:**

**teigiamos** – priėmus teigiamą sprendimą bus pradėtos vykdyti būstų įsigijimo procedūros. Rokiškio rajono savivaldybės socialinio būsto fondas padidėtų 1 (vienu) dviejų kambarių butu, sumažėtų asmenų laukiančiųjų socialinio būsto, viena šeima, turinti teisę į socialinį būstą pagal Lietuvos Respublikos paramos būstui įsigyti ar išsinuomoti įstatymą, pagerintų savo gyvenimo sąlygas.

**neigiamos –** nebus.

**Kokia sprendimo nauda Rokiškio rajono gyventojams.**

Sumažėtų asmenų laukiančiųjų socialinio būsto, viena šeima, turinti teisę į socialinį būstą pagal Lietuvos Respublikos paramos būstui įsigyti ar išsinuomoti įstatymą, pagerintų savo gyvenimo sąlygas.

**Finansavimo šaltiniai ir lėšų poreikis**.

Reikės 591,00 eurų savivaldybės biudžeto lėšų (15 proc. prisidėjimas).

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų

skyriaus vyriausioji specialistė viešiesiems pirkimams Ernesta Jančienė